Her er ekspertenes tips mot frosten
Det haster med å forberede seg for kaldere vær. Flere målestasjoner i Norge har allerede registrert temperaturer under null grader. - Nå er det klarvær på Østlandet. Det gir kalde netter og sol og mer behagelige temperaturer på dagen, sier vakthavende meteorolog Espen Biseth Granan ved Meteorologisk institutt. Slik vil været i hovedstaden forbli frem til søndag når skyene også siger østafjells. Selv ikke i de tre nordligste fylkene er det like kaldt som på Østlandet. I nord, vest og sør ventes temperaturer rundt fem-ti grader og mer nedbør. Men kulden kommer før eller siden til hele Norge.** Bil Piggdekk er tillat i de tre nordligste fylkene fra neste uke. Ellers må du vente til november. Men vinterdekk er anbefalt nå, før snø og is kommer. - Temperaturen varierer, og det kan være glatt rundt svingen. Særlig for unge, uerfarne førere er det viktig å vite, sier Bjarne Aani Rysstad i Gjensidige. Han minner om frostvæske på bilen og nevner flere ting: - I det mørke halvåret er det også viktig å bruke fjernlys aktivt og ha gode vindusviskere og spylevæske. ** Hus og hage Ha litt varme på, også i de rommene du ikke bruker. - Lukk ventiler og vinduer. Særlig i de rommene hvor vannrørene går gjennom er det viktig, sier Bjarne Aani Rysstad, informasjonssjef for skadeforsikring i Gjensidige. Høst er ikke sesongen for hagearbeid, men noen enkle grep kan du gjøre. Og husk i alle fall å tømme hageslangen og blomsterkannen for vann. Elin Nordli ved Opplysningskontoret for blomster og planter, har flere råd: - Tøm krukker med slitne sommerblomster. Typiske sommerplanter som Fuksia og Pelargonium, kan overvintre frostfritt og settes ut igjen til neste år. Sett de inn i en kjeller eller bod som holder plussgrader (5-10 grader). ** Hytte Steng hovedkranen, tapp deretter rørene fri for vann ved å åpne kranene. - I forhold til forsikring er det et krav at vannet er stengt om du skal unngå avkorting av erstatningen, sier Bjarne Aani Rysstad i Gjensidige. Rysstad minner også om å ha frostvæske i vannlåser og sluker, og gjerne litt varme på når en er borte. Ved svært lave temperaturer kan også vin og ølflasker sprekke og ødelegge tepper og materialer.
Nattefrosten er på vei til Østlandet. Her er ekspertenes tips til hvordan du forbereder deg på vinteren.